輓吳君與大夫
作者：黄公度
朝代：宋

paragraphs: 吳侯大雅姿，妙齡飽經術。
場屋早蜚聲，囊錐穎立出。
携書走帝閽，一第頷髭摘。
夷途騁駿步，霄漢刷健翮。
胸中萬餘卷，未試二三策。
誰知廊廟具，反任州縣責。
官小不自卑，直道酬平昔。
愛民如愛子，憂國如憂室。
愷悌疲俗蘇，廉介貪夫律。
至今遺愛地，籍籍數嘉績。
松菊動歸思，塵埃辭吏役。
挂冠神武門，高卧揚雄宅。
追念平生爲，秋毫一無失。
桎梏謝軒冕，膏肓嗜水石。
十載州府間，不見龐公迹。
萬事同甑破，百年過箭疾。
嗚呼老成人，忽忽就窀穸。
豐碑存衆口，餘慶有佳息。
於公雖無憾，豈不爲時惜。
作詩遣哀情，詩成轉悽惻。